গত ৮ জুলাই দেড়টার  দিকে হবিগঞ্জ সদর থানার এসআই আব্দুল করিমের নেতৃত্বে একদল পুলিশ মামলার অন্যতম আসামী আব্দুল আউয়ালকে গ্রেফতার করে। গ্রেফতারকৃত আউয়াল শান্তিসা গ্রামের আব্দুল আলিমের পুত্র। মামলায় অভিযোগ করা হয় রাজিউড়া ইউপি নির্বাচনে বদরুল করিম দুলাল এবং ফজল মিয়া চেয়ারম্যান পদে প্রতিদ্বন্দ্বিতা করে উভয়েই পরাজিত হন। এ ফলাফল বিপর্যয়ের জন্য বদরুল করিম দুলালকে দায়ী করেন ফজল মিয়া। বদরুল করিম দুলালকে দেখে নেয়ার জন্য ফজল মিয়া বিভিন্ন ভাবে হুমকি দেন। গত বৃহস্পতিবার বিকেলে বদরুল করিম দুলাল ও তার ভাই লন্ডন প্রবাসী ফজলুল করিম আউয়ালকে নিয়ে  স্থানীয় উচাইল বাজার থেকে বাড়ি ফিরছিলেন। এ সময় ফজল মিয়া ও তার লোকজন পূর্ব পরিকল্পনা অনুযায়ী তাদের উপর হামলা চালায়। অন্যান্য লোকজন তাদের বাঁচাতে এগিয়ে গেলে তাদের উপরও হামলা চালানো হয়। পরে আহতদের হবিগঞ্জ সদর হাসপাতালে ভর্তি করা হয়। এদিকে উচাইল বাজারের ব্যবসায়ীরা ঘটনার সাথে জড়িতদের গ্রেফতারের দাবি জানিয়েছেন। গত শুক্রবার থেকে তিনদিন পর্যন্ত দোকানপাট বন্ধ রাখার সিদ্ধান্ত নিয়েছেন তারা। সিদ্ধান্তের প্রেক্ষিতে গত শুক্রবার উচাইল বাজারে কোনো দোকানপাট খোলা হয়নি।